VDSS Sklep Psp 400/2018
Sodna praksa Višjega delovnega in socialnega sodišča, 2018-12-05

Nada Perič Vlaj (preds.), Elizabeta Šajn Dolenc (poroč.), Edo Škrabec

Pritožbo je mogoče vložiti le zoper sklep sodišča prve stopnje. Izpodbijani sklep je pritožbeno sodišče izdalo kot sodišče druge stopnje. Zoper sklep sodišča druge stopnje pa lahko stranka vloži le revizijo, vendar samo v primeru, če izpodbija sklep sodišča druge stopnje, s katerim je bil postopek pravnomočno končan (prvi odstavek 384. člena ZPP).

Pritožba se zavrne in se potrdi sklep sodišča prve stopnje.

1. Sodišče prve stopnje je z izpodbijanim sklepom predlog z dne 8. 6. 2018 in 14. 6. 2018 za ponovno proučitev sklepa Višjega delovnega in socialnega sodišča opr. št. Psp 149/2018 z dne 10. 5. 2018, zavrglo.

2. Zoper sklep je pritožbo vložila tožeča stranka. Navaja, da je storjena pomota in pomanjkljivost v razlogih za uveljavitev pravic iz javnih sredstev. Meni, da so argumenti neustrezni. Predlaga, da se v navedeni zadevi skrbno preuči priložene listine.

4. Po preizkusu zadeve v skladu z drugim odstavkom 350. člena Zakona o pravdnem postopku (Ur. l. RS, št. 26/99 s spremembami, v nadaljevanju ZPP) pritožbeno sodišče ugotavlja, da je sodišče prve stopnje popolno in pravilno ugotovilo dejansko stanje in pravilno uporabilo materialno pravo. V postopku pa tudi ni prišlo do absolutnih bistvenih kršitev določb ZPP, na katere pritožbeno sodišče pazi po uradni dolžnosti.

5. Iz listinske dokumentacije izhaja, da je Višje delovno in socialno sodišče s sklepom opr. št. Psp 149/2018 z dne 10. 5. 2018 zavrnilo pritožbo tožeče stranke in potrdilo sklep sodišča prve stopnje opr. št. IX Ps 400/2018 z dne 21. 3. 2018. S slednjim sklepom je sodišče prve stopnje tožbo zavrglo zaradi litispendence ob ugotovitvi, da med istima strankama o istem zahtevku in zoper isto dokončno odločbo z dne 22. 1. 2018 že teče postopek. V takšnem primeru, dokler pravda teče, se ne more o istem zahtevku začeti nova pravda med istima strankama, če pa se taka pravda začne, sodišče tožbo zavrže.

6. V sedaj obravnavani zadevi je tožeča stranka zoper sklep Višjega delovnega in socialnega sodišča opr. št. Psp 149/2018 z dne 10. 5. 2018 vložila pritožbo.

7. V določbi 363. člena ZPP je določeno, da je zoper sklep sodišča prve stopnje dovoljena pritožba, če ni v tem zakonu določeno, da ni pritožbe.

8. Glede na takšno določbo pomeni, da je pritožbo mogoče vložiti le zoper sklep sodišča prve stopnje. Izpodbijani sklep je pritožbeno sodišče izdalo kot sodišče druge stopnje. Zoper sklep sodišča druge stopnje pa lahko stranka vloži le revizijo, vendar samo v primeru, če izpodbija sklep sodišča druge stopnje, s katerim je bil postopek pravnomočno končan (prvi odstavek 384. člena ZPP).

9. Pritožba tožeče stranke vložena zoper sklep sodišča druge stopnje, je torej nedovoljena in jo je sodišče prve stopnje skladno z določbo prvega odstavka 343. člena ZPP pravilno zavrglo. Po prvem odstavku 343. člena ZPP namreč predsednik senata sodišča prve stopnje brez naroka pritožbo kot prepozno, nepopolno ali nedovoljeno zavrže s sklepom. To pa pomeni, da pogoji za vsebinsko obravnavanje zadeve niso izpolnjeni in da so pritožbene navedbe v tej smeri neutemeljene ter neupoštevne.

10. Glede na obrazloženo je pritožbeno sodišče pritožbo tožečih strank zavrnilo in kot pravilno potrdilo sklep sodišča prve stopnje z dne 10. 9. 2018.

Zakon o pravdnem postopku (1999) - ZPP  - člen 363, 384, 384/1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.